**World Music Festival Bratislava ponúka verejné diskusie**

**aj s odborníkmi na rómsku problematiku.**

**21.-24. septembra 2017, centrum mesta**

***Cieľom tohto festivalu je priniesť kvalitný program na obohatenie kultúrneho života v meste s dôrazom nielen na kvalitnú hudbu inšpirovanú folklórom, ale aj na dialóg medzi kultúrami, rešpekt k vlastnej tradícii a budovanie porozumenia medzi ľuďmi prostredníctvom umenia.***

Tento štvordňový medzinárodný festival je venovaný world music, ľudovej hudbe a fúziám s inými žánrami. Veľký priestor ponúka slovenským skupinám formou showcase prehliadky s účasťou zahraničných hudobných žurnalistov a promotérov.

**Je určený všetkým vekovým kategóriám so špeciálnymi podujatiami ako Tanečný Dom, detský program, verejné diskusie, filmová premiéra dokumentu o rómskych piesňach Ťažká duša, street show a workshopy, ktoré sa odohrávajú na rôznych miestach v centre.**

**Diskusie** na rôzne témy súvisiace s umením sa stali dôležitou zložkou festivalu. Prvou bude v piatok 22.9. diskusia s názvom **O potrebe dialógu v dnešnej spoločnosti, ktorá sa venuje závažnej téme:** V dnešnej dobe, zatienenej manipuláciou s informáciami, je dialóg jedinou cestou na osvetlenie predsudkov. Rastúci nacionalizmus, extrémizmus a xenofóbia, vyžadujú dialóg, ktorý presahuje rámec jednotlivých náboženských, kultúrnych a etnických komunít. Moderovať ju bude Mário Nicolini, výkonný riaditeľ Fóra náboženstiev sveta – Slovensko.

Druhou bude 23. 9. diskusia na tému **Obraz Rómov v súčasnej spoločnosti**. Tomáš Hrustič je výskumný pracovník v Ústave etnológie SAV a tejto oblasti sa dlhodobo úspešne venuje. Spolu s hosťami budú diskutovať ako sú Rómovia vnímaní a prečo ich majoritná spoločnosť často vidí cez optiku mnohých stereotypov a predsudkov. Pozvaní diskutujúci, medzi nimi aj Rómky a Rómovia, sa pokúsia zhodnotiť obraz a postavenie Rómov v spoločnosti cez perspektívy ich profesionálnych zameraní, vlastných identít a osobných skúseností. Táto diskusia sa bude konať v spolupráci s Etnologickým Ústavom SAV v priestoroch Poľského Inštitútu.

Festival sa stáva dôležitým miestom komunikácie a konfrontácie so zahraničnou hudobnou scénou aj vďaka **medzinárodnej konferencii**, ktorá je zameraná na prezentáciu slovenského folklóru a festivalov, problematiku propagácie slovenskej hudby v zahraničí a prepájanie sa s odborníkmi zo zahraničia, ktorí prezentujú svoje skúsenosti a poznatky.

Túto stránku festivalu dopĺňa aj **Galakoncert zahraničných hviezd 23. septembra** v Ateliéri Babylon, kde tento rok vystúpia špičkoví hudobníci z Talianska, Poľska, Francúzska, Turecka a Bulharska.

V roku 2017 bol festival prijatý do združenia European Forum of Worldwide Music Festivals (EFWMF).

**Viac o festivale nájdete na webovej stránke www.worldmusicfestival.sk**

**Vstupenky na galakoncert: https://predpredaj.zoznam.sk/sk/listky/11797/world-music-festival-bratislava-2017**

*Projekt World Music Festival Bratislava je podporený z verejných zdrojov poskytnutých Fondom na podporu umenia, ktorý je Generálnym partnerom podujatia. Partnermi podujatia sú Bratislavský Samosprávny Kraj, mesto Bratislava, Stredoueurópska Nadácia, Ars Bratislavensis, Hudobný Fond, SOZA, Ministerstvo dopravy a výstavby, BTB Bratislavská organizácia cestovného ruchu, Bratislava-Staré mesto, Národné Osvetové Centrum, Slovenská Akadémia Vied ai.*